Vaikka T-mies on todettu asepalvelusta ajatellen liian vaaralliseksi joko itselleen tai muille, häntä ei passiteta hoitoon. T-miehen tulee haluta apua, jotta hän saa sitä.

Varuskunnan portit eivät aukene henkilöille, jotka on todettu vaaraksi itselleen tai muille. // Kuva: Yle

Kutsunnat on tilaisuus, jossa lähes jokaisen nuoren suomalaismiehen kuosi tarkastetaan. Jos kaikki on hyvin, nuori luokitellaan A-mieheksi eli täysin terveeksi.

Muista palvelukelpoisuusluokista dramaattisin on luokka T. “T-mies” on todettu liian vaaralliseksi armeijaan, eikä hän näin voi suorittaa asepalvelusta.

T-mies on syyllistynyt esimerkiksi ampuma-aserikokseen, pahoinpitelyyn, vapaudenriistoon, uhkailuun, törkeä ryöstöön, lähestymiskiellon rikkomiseen, vakavat väkivaltarikokseen ja jopa henkirikokseen.

Tämä luokitus on otettu käyttöön vuonna 2008. Sen jälkeen Puolustusvoimat on tehnyt lähes 400 000 palvelukelpoisuuspäätöstä. Näistä T-miehien osuus on noin sata.

Puolustusvoimien palvelusluokat A: täysin terve, soveltuu palvelukseen B: joitain terveydellisiä rajoitteita, soveltuu fyysisesti kevennettyihin tehtäviin C: vapautetaan terveydellisistä syistä E: määräaikainen vapautustutkimuksia ja hoitoa varten T: vapautetaan muista kuin terveydellisistä syistä

- Suhteutettuna se on aivan marginaalinen osa, sanoo maavoimien esikunnan kapteeni Timo Miettinen.

T-luokka ei ole ainoa palvelukelpoisuusluokka, jonka vuoksi osa asevelvollisista joutuu jättämään armeijan käymättä. Huomattavasti T-luokkaa yleisempi luokitus on C, joka annetaan vuosittain noin 4 000 asevelvolliselle.

T-luokitus on niin harvinainen, että sellaisen saaminen luulisi olevan yhteiskunnallekin hälyttävä merkki. Luokitus on kuitenkin salaisuus.

Se ei nimittäin johdu terveydellisistä vaan palvelusturvallisista syistä. T-luokitusta ei tee lääkäri, kuten C-luokassa. Sen antaa joko kutsuntalautakunta tai se Puolustusvoimien aluetoimisto, jonka piiriin asevelvollinen kuuluu. Päätös tehdään yleensä poliisiviranomaisten ja oikeushallinnon tietojärjestelmän tietojen pohjalta.

Siksi T-luokiteltua ei esimerkiksi ohjata psykiatrin tai psykologin pakeille.

Yksittäinen rikos johtaa T-luokitukseen todella harvoin. Rikosrekisterin tulee Miettisen mukaan olla kattava, ja rikoksia on pitänyt tehdä tuoreeltaan. Luokitus annetaan yleensä jo ennen palvelusta: vain noin kaksikymmentä on saanut luokituksen palveluksen aikana. Tällöin varusmies on syyllistynyt rikokseen joko lomalla tai palveluspaikalla.

"Palvelustovereihin on kohdistettu toistuvasti väkivaltaa ja on tehty vakavia uhkailuja terveyteen, jopa henkeen liittyen." ― Timo Miettinen

- Palvelustovereihin on kohdistettu toistuvasti väkivaltaa ja on tehty vakavia uhkailuja terveyteen, jopa henkeen liittyen. Tällainen on yksi perusesimerkki, Miettinen sanoo.

Mikäli palvelustovereiden uhkailu johtuu mielenterveydellisistä syistä, palvelusluokaksi tulee C. Jos terveydellistä syytä ei löydy, luokka on T.

Kukaan ei pakota ottamaan apua vastaan

Koska T-luokitus on hyvin poikkeuksellinen, voisi kuvitella, että sellaisen saanut nuori ohjattaisiin erityiseen hoitoon, jossa varmistettaisiin, että hän saa elämänsä raiteilleen. Tässä kohtaa pysäytettäisiin mahdollinen yhteiskunnasta erkaantuminen.

T-luokituksen saaneet johdetaan kuitenkin samojen tukipalvelujen piiriin kuin kaikki muutkin palveluksensa keskeyttäneet.

Vaihtoehtoja on kaksi: Time Out! Aikalisä! Elämä raiteilleen on tukipalvelu, johon osallistuminen on vapaaehtoista. Toinen vaihtoehto on Etsivä nuorisotyö, johon Puolustusvoimien on vuoden 2011 lakimuutoksen jälleen ollut velvollisuus ilmoittaa niiden henkilöiden yhteystiedot, jotka ovat keskeyttäneet palveluksensa ja jotka tarvitsevat joukko-osaston lääkärin tai sosiaalikuraattorin mukaan erityistukea.

T-luokituksen saaneet johdetaan juuri Etsivän nuorisotyön pariin. Etsivään nuorisotyöhön voidaan johdattaa myös esimerkiksi ne inttipudokkaat, joiden toimeentulo on heikolla tolalla tai joilla on suuria haasteita saada opiskelupaikka.

Puolustusvoimilla ei ole oikeutta kertoa T-luokituksesta saati sen syistä Etsivän nuorisotyön tekijöille. Ainoa viranomainen, joille T-luokituksesta saa kertoa, on poliisi, heillekin vain aselupa-asioihin liittyen.

Luokituksesta ja omasta taustasta kertominen jää näin T-miehen omalle vastuulle.

Rovaniemen Etsivän nuorisotyön koordinaattori Niina Posio tuo kuitenkin esiin, ettei se ole huono asia.

"Nuori saa sitten itse tehdä päätöksen, alkaako millekään vai ei." ― Niina Posio

- Nuoret ja muut asiakkaat kohdataan samalla tavalla rikostaustasta ja muusta huolimatta, Poisio sanoo.

Puolustusvoimien ilmoitusvelvollisuus ei tarkoita sitä, että T-luokituksen saaneen pitäisi ottaa apu vastaan.

- Jos nuori ei vastaa puhelimeen tai tekstiviesteihin, niin käydään oven takana koputtelemassa ja kerrotaan, että tällainen ilmoitus on tullut. Kerromme, mikä työmme kuva on. Nuori saa sitten itse tehdä päätöksen, alkaako millekään vai ei, Posio sanoo.

Jos nuori haluaa ottaa apua vastaan, hän Posion mukaan kertoo jossain vaiheessa luottamuksen kasvaessa taustoistaan ja ongelmistaan.

- Olen sanonut, että autan asiassa kuin asiassa, jos ne minulle kerrotaan.

Osaa apu ei kuitenkaan kiinnosta. Puolustusvoimat tai Etsivä nuorisotyö ei voi pakottaa ketään hoitoon tai kuntoutukseen, vaikka henkilö olisi vaaraksi itselleen tai muille.

Akuutitkin tapaukset samalla viivalla muiden kanssa

Vaikka T-luokituksesta puhutaan pysyvänä luokituksena, se ei välttämättä ole sitä. Jos henkilöä esimerkiksi epäillään törkeästä rikoksesta, T-luokitus on lähtökohtaisesti määräaikainen. Jos henkilö todetaan syyttömäksi, T-luokitus poistuu. T-luokitukseen voi myös hakea muutosta.

T-luokkaan joutuminen ei suoraan tarkoita sitä, että henkilö olisi Etsivän nuorisotyön avun tarpeessa. Hän voi jo saada apua ongelmiinsa tai hän on jo käsitellyt vaikeutensa.

Akuutein ongelmatilanne on niillä T-miehillä, jotka saavat luokituksen varusmiespalveluksen aikana. He saavat kuitenkin samaa apua kuin ne, joiden lompakko on tyhjillään – sitäkin vain jos haluavat ottaa avun vastaan.

On hyvä asia, ettei nuoria tukipalveluissa leimata esimerkiksi rikostaustan vuoksi. Mutta eikö armeijassa T-luokituksen saanut nuori tarvitsisi tukea erityisesti ja omasta aktiivisuudestaan riippumatta?

Maavoimien esikunnan kapteeni Timo Miettisen mukaan tukimuodot voisivat olla parempiakin, mutta nykyinenkin malli toimii.

- Nämä ovat hyviä tukitoimia kaikille keskeyttäneille. Työllä pyritään ehkäisemään syrjäytymistä. Tämä on hyvä malli minun mielestäni.

Lue myös:

Armeijassa oltaisiin valmiita ottamaan e-urheilijoita Urheilukouluun – passiivinen lajiliitto jarruttaa intin suorittamista pelaamalla

Puolustusvoimat muutti Pride-kantaansa – Ylikersantti Pylvänäinen: Suomen armeijalla on yhä parannettavaa HLBTI-asioissa